CELEX: 32020X0415(01)
Language: ro
Date: 2020-03-16 00:00:00
Title: Decizia (UE) 2020/525 a Autorității Europene pentru Valori Mobiliare și Piețe din 16 martie 2020 de solicitare a persoanelor fizice sau juridice care dețin poziții scurte nete să reducă temporar pragurile de notificare ale pozițiilor scurte nete în raport cu capitalul social emis al unor societăți ale căror acțiuni sunt admise la tranzacționare pe o piață reglementată peste un anumit prag, pentru a notifica autoritățile competente în conformitate cu articolul 28 alineatul (1) litera (a) din Regulamentul (UE) nr. 236/2012 al Parlamentului European și al Consiliului

15.4.2020   
               
               
                  RO
               
               
                  Jurnalul Oficial al Uniunii Europene
               
               
                  L 116/5
               
            
         DECIZIA (UE) 2020/525 A AUTORITĂȚII EUROPENE PENTRU VALORI MOBILIARE ȘI PIEȚE
         din 16 martie 2020
         de solicitare a persoanelor fizice sau juridice care dețin poziții scurte nete să reducă temporar pragurile de notificare ale pozițiilor scurte nete în raport cu capitalul social emis al unor societăți ale căror acțiuni sunt admise la tranzacționare pe o piață reglementată peste un anumit prag, pentru a notifica autoritățile competente în conformitate cu articolul 28 alineatul (1) litera (a) din Regulamentul (UE) nr. 236/2012 al Parlamentului European și al Consiliului
         CONSILIUL SUPRAVEGHETORILOR AUTORITĂȚII EUROPENE PENTRU VALORI MOBILIARE ȘI PIEȚE,
         având în vedere Tratatul privind funcționarea Uniunii Europene,
         având în vedere Acordul privind Spațiul Economic European, în special anexa IX la acesta,
         având în vedere Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Europeană pentru Valori Mobiliare și Piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (1), în special articolul 9 alineatul (5), articolul 43 alineatul (2) și articolul 44 alineatul (1),
         având în vedere Regulamentul (UE) nr. 236/2012 al Parlamentului European și al Consiliului din 14 martie 2012 privind vânzarea în lipsă și anumite aspecte ale swapurilor pe riscul de credit (2), în special articolul 28 al acestuia,
         având în vedere Regulamentul delegat (UE) nr. 918/2012 al Comisiei din 5 iulie 2012 de completare a Regulamentului (UE) nr. 236/2012 al Parlamentului European și al Consiliului privind vânzarea în lipsă și anumite aspecte ale swapurilor pe riscul de credit în ceea ce privește definițiile, calcularea pozițiilor scurte nete, swapurile acoperite pe riscul de credit al datoriei suverane, pragurile de notificare, pragurile de lichiditate pentru suspendarea restricțiilor, scăderile semnificative ale valorii instrumentelor financiare și evenimentele nefavorabile (3), în special articolul 24 al acestuia,
         întrucât:
         1.   INTRODUCERE
         
         
                     (1)
                  
                  
                     Decizia ESMA solicită persoanelor fizice sau juridice care dețin poziții scurte nete în raport cu o acțiune admisă la tranzacționare pe o piață reglementată să notifice unei autorități competente detalii cu privire la astfel de poziții în cazul în care poziția atinge sau depășește 0,1 % din capitalul social emis.
                  
               
                     (2)
                  
                  
                     Măsura impusă prin Decizia ESMA abordează necesitatea ca autoritățile naționale competente și ESMA să cunoască pozițiile scurte nete pe care participanții pe piață le-au încheiat în raport cu acțiunile admise la tranzacționare pe o piață reglementată, având în vedere recentele evoluții excepționale de pe piețele financiare.
                  
               2.   CAPACITATEA MĂSURII DE A FACE FAȚĂ AMENINȚĂRILOR ȘI IMPLICAȚIILOR TRANSFRONTALIERE RELEVANTE [ARTICOLUL 28 ALINEATUL (2) LITERA (a) DIN REGULAMENTUL (UE) NR. 236/2012]
         
         (a)   Amenințarea la adresa bunei funcționări și a integrității piețelor financiare
         
         
                     (3)
                  
                  
                     Declanșarea pandemiei de COVID-19 are efecte negative grave asupra economiei reale și asupra piețelor financiare din UE. În ceea ce privește aceasta din urmă, începând cu 20 februarie 2020, bursele din UE au scăzut cu 30 % (figura 1) și toate sectoarele și tipurile de emitenți au fost afectate de scăderea mare a prețurilor acțiunilor.
                  
               
                     (4)
                  
                  
                     ESMA consideră că această situație nefavorabilă constituie o amenințare gravă la adresa bunei funcționări și a integrității piețelor financiare. Mai precis, evoluția prețurilor este legată de răspândirea pandemiei de COVID-19 în UE, care a dus la o creștere considerabilă a sensibilității piețelor financiare din UE. Există un risc evident ca această tendință de scădere să continue în următoarele zile și săptămâni. Această scădere semnificativă a prețurilor subminează mecanismul de formare a prețurilor, amenințând astfel integritatea și buna funcționare a piețelor.
                  
               
                     (5)
                  
                  
                     În același timp, pierderile substanțiale au, de asemenea, ca efect subminarea încrederii piețelor. O scădere a acesteia din urmă amenință buna funcționare și integritatea piețelor, deoarece poate duce la o volatilitate accentuată și la o spirală descendentă a prețurilor.
                  
               
                     (6)
                  
                  
                     În acest context, astfel cum se explică în secțiunea 3 de mai jos, vânzările în lipsă pot contribui la accelerarea volatilității prețurilor și la amplificarea pierderilor de pe piață.
                  
               
                     (7)
                  
                  
                     În limita mandatului ESMA, măsura propusă obligă persoanele fizice sau juridice care dețin poziții scurte nete în acțiuni admise la tranzacționare pe o piață reglementată să raporteze autorităților naționale competente un prag mai mic decât cel stabilit la articolul 5 din Regulamentul (UE) nr. 236/2012. Acest lucru ar trebui să îmbunătățească capacitatea autorităților naționale competente și a ESMA de a evalua situația în mod corespunzător și de a reacționa în cazul în care integritatea, buna funcționare și stabilitatea piețelor necesită acțiuni mai stringente.
                  
               (b)   Amenințarea la adresa stabilității întregului sistem financiar al Uniunii sau a unei părți a acestuia
         
         
                     (8)
                  
                  
                     Conform explicațiilor BCE din Raportul său privind evaluarea stabilității financiare („Financial Stability Review”) (4), stabilitatea financiară este o condiție în care sistemul financiar – care cuprinde intermediari financiari, piețe și infrastructuri ale piețelor – este capabil să reziste la șocuri și să corecteze dezechilibrele financiare. Deja se manifestă o presiune considerabilă la vânzare și o volatilitate neobișnuită a prețului acțiunilor, iar această tendință ar putea continua. Într-o astfel de situație, participanții pe piață pot opta pentru noi poziții scurte pentru a profita de scăderile ulterioare ale prețurilor, care, la rândul lor, pot amplifica scăderile din cursul ultimelor săptămâni. ESMA consideră că actualele condiții de piață constituie o amenințare gravă la adresa stabilității financiare a Uniunii.
                  
               
                     (9)
                  
                  
                     Aceste scăderi ale prețurilor au lăsat marea majoritate, dacă nu toate acțiunile admise la tranzacționare pe o piață reglementată, într-o situație de incertitudine, în care o nouă scădere a prețurilor, care nu a fost declanșată de alte informații fundamentale, ar putea avea consecințe deosebit de prejudiciabile.
                  
               
                     (10)
                  
                  
                     În acest stadiu al evoluției pieței, în care există un volum tot mai mare de informații care circulă pe piață în legătură cu COVID-19, această măsură ar putea fi soluția cea mai eficientă, deoarece va permite autorităților naționale competente să monitorizeze mai bine evoluția pieței și să ajusteze cu minuțiozitate soluțiile în materie de reglementare.
                  
               
                     (11)
                  
                  
                     ESMA consideră că reducerea pragurilor de raportare este o măsură preliminară care, în aceste circumstanțe excepționale, este esențială pentru monitorizarea evoluțiilor de pe piețe. Această măsură poate fi utilizată pentru a evalua și, eventual, a pune treptat în aplicare noi soluții în materie de reglementare, dacă acestea se dovedesc a fi necesare.
                  
               (c)   Implicații transfrontaliere
         
         
                     (12)
                  
                  
                     Amenințările la adresa integrității, a bunei funcționări și a stabilității financiare a pieței, descrise mai sus, au caracter paneuropean. Începând cu 20 februarie 2020, INDICELE EURO STOXX 50, care acoperă 50 de emitenți cu reputație solidă (blue-chip issuers) din 11 (5) țări din zona euro, a scăzut cu aproximativ 30 % (figura 1). În plus, efectul presiunii neobișnuite la vânzare s-a reflectat în principalii indici ai piețelor UE (figura 2).
                  
               
                     (13)
                  
                  
                     Având în vedere că piețele financiare din fiecare stat membru al UE sunt afectate de amenințări, implicațiile transfrontaliere sunt deosebit de grave.
                  
               3.   NICIUNA DIN AUTORITĂȚILE COMPETENTE NU A LUAT MĂSURI PENTRU CONTRACARAREA AMENINȚĂRII SAU UNA SAU MAI MULTE AUTORITĂȚI COMPETENTE AU LUAT MĂSURI CARE NU CONTRACAREAZĂ ÎN MOD CORESPUNZĂTOR AMENINȚAREA [ARTICOLUL 28 ALINEATUL (2) LITERA (b) DIN REGULAMENTUL (UE) NR. 236/2012]
         
         
                     (14)
                  
                  
                     Una dintre condițiile pentru ca ESMA să adopte măsura din prezenta decizie este ca o autoritate competentă sau autorități competente să nu fi luat măsuri pentru a contracara amenințarea sau ca acțiunile întreprinse să nu contracareze în mod corespunzător această amenințare.
                  
               
                     (15)
                  
                  
                     Preocupările legate de integritatea, buna funcționare și stabilitatea financiară a pieței, descrise în prezenta decizie, au determinat unele autorități naționale competente să consulte sau să ia măsuri naționale menite să restricționeze vânzarea în lipsă de acțiuni.
                  
               
                     (16)
                  
                  
                     În Spania, Comisión Nacional del Mercado de Valores a impus o interdicție temporară de vânzare în lipsă cu privire la 69 de acțiuni (6) cotate în mai multe locuri de tranzacționare din Spania. Interdicția a fost adoptată în temeiul articolului 23 din Regulamentul (UE) nr. 236/2012, având în vedere scăderea prețurilor, mai mare de 10 %, și, în cazul acțiunilor nelichide, mai mare de 20 %, înregistrată de acțiunile relevante la 12 martie 2020. Interdicția s-a aplicat în sesiunea de tranzacționare din 13 martie 2020 și nu a fost prelungită.
                  
               
                     (17)
                  
                  
                     În Italia, Commissione Nazionale per le Società e la Borsa a impus o interdicție temporară de vânzare în lipsă cu privire la 85 de acțiuni (7) cotate pe piața MTA a Borsa Italiana. Interdicția a fost adoptată în temeiul articolului 23 din Regulamentul (UE) nr. 236/2012, având în vedere scăderea prețurilor, mai mare de 10 %, înregistrată de acțiuni la 12 martie 2020. Interdicția s-a aplicat în sesiunea de tranzacționare din 13 martie 2020 și nu a fost prelungită.
                  
               
                     (18)
                  
                  
                     Cele două măsuri au fost adoptate la 13 martie 2020 și de Germania, pe Tradegate Exchange, și de Regatul Unit al Marii Britanii și Irlandei de Nord (8), în cazul cărora interdicția temporară a vizat 154 de instrumente.
                  
               
                     (19)
                  
                  
                     Astfel de restricții temporare privind vânzarea în lipsă, în conformitate cu articolul 23 din Regulamentul (UE) nr. 236/2012, nu ar putea contracara amenințările continue, deoarece sunt aplicabile pentru o singură zi de tranzacționare.
                  
               
                     (20)
                  
                  
                     După expirarea măsurilor temporare menționate anterior în Italia și Spania, nu s-au luat alte măsuri în UE în temeiul Regulamentului (UE) nr. 236/2012 și, la data prezentei decizii, nu există astfel de măsuri în vigoare.
                  
               
                     (21)
                  
                  
                     La momentul adoptării prezentei decizii, nicio autoritate competentă nu a adoptat măsuri pentru a mări vizibilitatea evoluției activității pozițiilor scurte nete prin stabilirea unor praguri de raportare mai mici.
                  
               
                     (22)
                  
                  
                     Având în vedere amenințările paneuropene menționate mai sus, a devenit evident faptul că informațiile primite de autoritatea națională competentă nu sunt suficiente în condițiile actuale de criză a pieței. ESMA consideră că reducerea pragurilor de raportare ar trebui să asigure faptul că toate autoritățile naționale competente din UE și ESMA dispun de cel mai bun set de date pentru a monitoriza evoluția pieței și pentru a le permite atât lor cât și ESMA să ia măsuri suplimentare, dacă este necesar.
                  
               
                     (23)
                  
                  
                     Luând această măsură, ESMA a considerat, de asemenea, că noul prag de notificare devine aplicabil imediat după publicarea pe site-ul ESMA, astfel cum prevede articolul 28 alineatul (9) din Regulamentul (UE) nr. 236/2012.
                  
               4.   EFICIENȚA MĂSURII [ARTICOLUL 28 ALINEATUL (3) LITERA (A) DIN REGULAMENTUL (UE) NR. 236/2012]
         
         
                     (24)
                  
                  
                     De asemenea, ESMA trebuie să ia în considerare gradul în care măsura în cauză contracarează în mod semnificativ amenințările identificate.
                  
               
                     (25)
                  
                  
                     ESMA a analizat circumstanțele din ultimele zile de tranzacționare din locurile de tranzacționare, în special începând cu 9 martie 2020 (figura 1), în ce măsură acestea constituie amenințări la adresa integrității piețelor și a stabilității financiare a Uniunii și dacă măsura ESMA este eficientă în contracararea acestor amenințări prin adoptarea unei abordări de perspectivă.
                  
               (a)   Măsura contracarează în mod semnificativ amenințarea la adresa bunei funcționări și a integrității piețelor financiare
         
         
                     (26)
                  
                  
                     ESMA consideră că, în pofida pierderilor extraordinare înregistrate în urma tranzacționării acțiunilor pe piețe reglementate începând cu 20 februarie 2020 și, în special, începând cu 9 martie 2020, piețele au funcționat bine și integritatea lor a fost în mare parte menținută.
                  
               
                     (27)
                  
                  
                     Pe această bază și începând cu această dată, ESMA consideră că prezenta decizie este proporțională având în vedere circumstanțele actuale.
                  
               
                     (28)
                  
                  
                     Cu toate acestea, din cauza presiunii constante la vânzare cauzate de evoluțiile ulterioare care afectează o gamă extrem de largă de emitenți din toate tipurile de sectoare în toate statele membre, piețele sunt totuși fragile.
                  
               
                     (29)
                  
                  
                     În perioade de presiune extremă la vânzare și de volatilitate a pieței, efectuarea de tranzacții de vânzare în lipsă și acumularea de poziții scurte pot amplifica tendințele de scădere deja prezente pe piețele financiare. Deși în alte momente vânzarea în lipsă poate servi unor funcții pozitive în ceea ce privește determinarea evaluării corecte a emitenților, în condițiile actuale ale pieței, reprezintă o amenințare suplimentară la buna funcționare și integritatea piețelor.
                  
               
                     (30)
                  
                  
                     ESMA consideră că, fără luarea unei astfel de măsuri în acest stadiu, autoritățile naționale competente și ESMA nu ar avea capacitatea de a monitoriza corespunzător piața în contextul actual al pieței, în care presiunea considerabilă la vânzare și volatilitatea neobișnuită (figura 1) a prețului acțiunilor admise la tranzacționare pe o piață reglementată din Uniune ar putea fi amplificate și mai mult de deținerea de poziții scurte. În special, având în vedere impactul orizontal al situației actuale de urgență care afectează o gamă largă de acțiuni în întreaga Uniune, scăderea prețurilor acțiunilor poate fi cauzată de presiunea suplimentară la vânzare care rezultă din activitatea de vânzare în lipsă și din creșterea pozițiilor scurte nete care, fiind sub pragurile actuale pentru notificarea autorităților naționale competente, nu sunt deci detectate.
                  
               
                     (31)
                  
                  
                     Prin urmare, autoritățile naționale competente și ESMA trebuie să fie informate cât mai curând posibil cu privire la participanții pe piață care se angajează în vânzări în lipsă și care acumulează poziții scurte nete semnificative, pentru a împiedica, dacă este necesar, ca pozițiile respective să devină semnale care să ducă la o cascadă de ordine de vânzare care să determine o devalorizare și mai mare. Din aceleași motive, ESMA consideră că este adecvat să se mențină pragul de publicare prevăzut la articolul 6 din Regulamentul (UE) nr. 236/2012, dar monitorizează în permanență condițiile pieței și va lua măsuri suplimentare în cazul în care condițiile de piață impun acest lucru.
                  
               (b)   Măsura contracarează în mod semnificativ amenințarea la adresa stabilității întregului sistem financiar al Uniunii sau a unei părți a acestuia
         
         
                     (32)
                  
                  
                     După cum s-a descris mai sus, tranzacționarea acțiunilor începând cu 20 februarie 2020 și, în special, începând cu 9 martie 2020, a fost caracterizată de o presiune considerabilă la vânzare și de o volatilitate neobișnuită care au dus la o spirală descendentă semnificativă ce afectează emitenții din toate tipurile de sectoare.
                  
               
                     (33)
                  
                  
                     Presiunea neîntreruptă la vânzare asupra acțiunilor băncilor și altor instituții financiare, precum și ale unei game largi de emitenți din toate sectoarele poate pune în pericol stabilitatea financiară a unuia sau a mai multor state membre și, în ultimă instanță, a sistemului financiar al Uniunii.
                  
               
                     (34)
                  
                  
                     În plus, ESMA consideră că devalorizarea semnificativă și volatilitatea extremă, în special începând cu 9 martie 2020, pot cauza o lipsă de încredere în funcționarea sistemului financiar din partea participanții pe piață și a publicului larg.
                  
               
                     (35)
                  
                  
                     Existența unor astfel de riscuri este, de asemenea, evidentă ca urmare a numeroaselor măsuri luate la nivelul statelor membre și al Uniunii în ultimele zile, pentru stabilizarea sistemului financiar și a economiei în ansamblu.
                  
               
                     (36)
                  
                  
                     După cum s-a arătat mai sus, vânzările în lipsă și acumularea pozițiilor scurte nete semnificative pot amplifica presiunea la vânzare și tendințele de scădere care, în prezent, reprezintă o amenințare care poate avea efecte negative grave asupra stabilității financiare a instituțiilor financiare și a întreprinderilor din alte sectoare. În acest context, limitările datelor destinate autorităților naționale competente și ESMA ar limita capacitatea acestora de a contracara orice posibile efecte negative asupra economiei și, în ultimă instanță, asupra stabilității financiare a Uniunii în ansamblu.
                  
               
                     (37)
                  
                  
                     Măsura ESMA de a reduce temporar pragurile de raportare ale pozițiilor scurte nete către autoritățile naționale competente contracarează această amenințare la adresa stabilității unor părți sau, în ultimă instanță, a întregului sistem financiar al Uniunii.
                  
               (c)   Îmbunătățirea capacității autorităților competente de a monitoriza amenințarea
         
         
                     (38)
                  
                  
                     În condiții normale de piață, autoritățile naționale competente monitorizează orice amenințare care poate decurge din vânzarea în lipsă și acumularea de poziții scurte nete cu instrumente de supraveghere stabilite în legislația Uniunii, în special obligațiile de raportare privind pozițiile scurte nete stabilite în Regulamentul (UE) nr. 236/2012 (9).
                  
               
                     (39)
                  
                  
                     Cu toate acestea, condițiile de piață existente fac necesară intensificarea activității de monitorizare a autorităților naționale competente și a ESMA în ceea ce privește pozițiile scurte nete agregate pe acțiuni admise la tranzacționare pe piețe reglementate. În acest sens, este esențial nu doar să se asigure că autoritățile naționale competente primesc rapoarte încă din faza de început a acumulării unei poziții scurte nete și nu la nivelul actual de 0,2 %, ci și că această obligație de raportare revizuită intră în vigoare cu efect direct.
                  
               
                     (40)
                  
                  
                     Prin urmare, măsura ESMA îmbunătățește capacitatea autorităților naționale competente de a face față amenințărilor identificate și de a monitoriza și gestiona în general amenințările la adresa bunei funcționări a piețelor și a stabilității financiare în perioade de criză a pieței.
                  
               5.   MĂSURILE NU CREEAZĂ RISC DE ARBITRAJ DE REGLEMENTARE [ARTICOLUL 28 ALINEATUL (3) LITERA (b) DIN REGULAMENTUL (UE) NR. 236/2012]
         
         
                     (41)
                  
                  
                     Pentru a adopta o măsură în temeiul articolului 28 din Regulamentul (UE) nr. 236/2012, ESMA trebuie să analizeze dacă măsura creează risc de arbitraj de reglementare.
                  
               
                     (42)
                  
                  
                     Întrucât măsura ESMA se referă la obligațiile de raportare ale participanților la piață cu privire la toate acțiunile admise la tranzacționare pe piețe reglementate, aceasta va asigura un prag unic de raportare pentru toate autoritățile naționale competente, asigurând condiții de concurență echitabile pentru participanții pe piață din Uniune și din afara acesteia în ceea ce privește tranzacționarea de acțiuni admise la tranzacționare pe o piață reglementată.
                  
               6.   MĂSURA ESMA NU ARE EFECTE NEGATIVE ASUPRA EFICIENȚEI PIEȚELOR FINANCIARE, INCLUSIV PRIN REDUCEREA LICHIDITĂȚII PE PIEȚELE RESPECTIVE SAU CREAREA DE INCERTITUDINI PENTRU PARTICIPANȚII PE PIAȚĂ, CARE SĂ FIE DISPROPORȚIONATE ÎN RAPORT CU BENEFICIILE [ARTICOLUL 28 ALINEATUL (3) LITERA (c) DIN REGULAMENTUL (UE) NR. 236/2012]
         
         
                     (43)
                  
                  
                     ESMA trebuie să evalueze dacă măsura are efecte negative care ar fi considerate disproporționate în comparație cu beneficiile sale.
                  
               
                     (44)
                  
                  
                     ESMA consideră că este oportun ca autoritățile naționale competente să monitorizeze îndeaproape evoluția pieței și orice evoluție a pozițiilor scurte nete înainte de a lua în considerare adoptarea oricărei măsuri suplimentare. ESMA ia act de faptul că pragurile actuale de raportare (0,2 % din capitalul social emis) ar putea să nu fie adecvate în actualele condițiile excepționale de pe piață, pentru a identifica tendințele în timp util.
                  
               
                     (45)
                  
                  
                     Deși obligația de raportare extinsă, prevăzută în prezenta decizie, poate impune sarcini suplimentare entităților raportoare, aceasta nu va limita capacitatea participanților la piață de a încheia sau de a crește pozițiile scurte pe acțiuni. Prin urmare, nu va fi afectată eficiența pieței.
                  
               
                     (46)
                  
                  
                     Măsura actuală nu ar trebui să afecteze lichiditatea pieței, întrucât extinderea obligației de raportare pentru un număr limitat de participanți pe piață nu ar trebui să modifice strategiile lor de tranzacționare și, prin urmare, participarea lor la piață. În plus, excepția prevăzută pentru activitățile de formare a pieței și programele de stabilizare nu este menită să sporească sarcinile pentru entitățile care oferă un serviciu important în ceea ce privește furnizarea de lichidități și reducerea volatilității, relevante în special în situația actuală.
                  
               
                     (47)
                  
                  
                     ESMA consideră că limitarea domeniului de aplicare al măsurii sale la unul sau mai multe sectoare sau la o subcategorie de emitenți nu poate obține rezultatul dorit. Amploarea scăderii prețurilor, gama largă de acțiuni (și sectoare) afectate și gradul de interconectare dintre economiile și locurile de tranzacționare din UE, sugerează că este probabil ca o măsură la nivelul UE să fie mai eficace decât măsurile naționale sectoriale.
                  
               
                     (48)
                  
                  
                     În ceea ce privește crearea unei incertitudini pe piață, măsura nu introduce noi obligații de reglementare deoarece modifică doar obligațiile de raportare existente care sunt în vigoare din 2012, prin coborârea pragului. Aceasta se aplică tuturor tranzacțiilor cu acțiuni admise la tranzacționare pe o piață reglementată și, prin urmare, nu creează nicio incertitudine.
                  
               
                     (49)
                  
                  
                     ESMA subliniază, de asemenea, că măsura este limitată la raportarea acțiunilor admise la tranzacționare pe o piață reglementată pentru a reflecta pozițiile în cazul cărora raportarea suplimentară pare a fi cea mai relevantă. Măsura se aplică numai dacă pozițiile ating sau depășesc pragul de 0,1 % de la intrarea în vigoare.
                  
               
                     (50)
                  
                  
                     Prin urmare, ESMA nu consideră că această extindere a obligației de transparență poate avea efecte negative asupra eficienței piețelor financiare sau asupra investitorilor, care să fie disproporționate în raport cu beneficiile sale.
                  
               
                     (51)
                  
                  
                     În ceea ce privește durata măsurii, ESMA consideră că o durată de trei luni este justificată, având în vedere informațiile disponibile în momentul de față. ESMA este conștientă de sarcina administrativă sporită pe care o implică această decizie pentru anumiți participanți pe piață și intenționează să revină la obligația de raportare periodică imediat ce situația se va îmbunătăți, dar, în același timp, nu poate elimina posibilitatea de a extinde măsura în cazul în care situația se va înrăutăți.
                  
               7.   CONSULTARE ȘI INFORMARE [ARTICOLUL 28 ALINEATELE (4) ȘI (5) DIN REGULAMENTUL (UE) NR. 236/2012]
         
         
                     (52)
                  
                  
                     ESMA a consultat CERS. CERS nu a ridicat nicio obiecție față de adoptarea propunerii de decizie.
                  
               
                     (53)
                  
                  
                     ESMA a comunicat autorităților naționale competente prezenta propunere de decizie.
                  
               
                     (54)
                  
                  
                     Măsura ESMA se va aplica de îndată ce această decizie va fi publicată pe site-ul ESMA,
                  
               ADOPTĂ PREZENTA DECIZIE:
         
            Articolul 1
            Definiție
            În sensul prezentei decizii, prin „piață reglementată” se înțelege o piață reglementată, în conformitate cu articolul 4 alineatul (1) punctul 21 din Directiva 2014/65/UE a Parlamentului European și a Consiliului (10).
         
         
            Articolul 2
            Obligații suplimentare temporare în materie de transparență
            
               (1)   O persoană fizică sau juridică care deține o poziție scurtă netă în raport cu capitalul social emis al unei societăți ale cărei acțiuni sunt admise la tranzacționare pe o piață reglementată informează autoritatea competentă relevantă, în conformitate cu articolele 5 și 9 din Regulamentul (UE) nr. 236/2012, în cazul în care poziția atinge sau coboară sub un prag de notificare relevant, menționat la alineatul (2) din prezentul articol.
            
            
               (2)   Pragul de notificare relevant este un procent egal cu 0,1 % din capitalul social emis al societății în cauză și fiecare procent de 0,1 % peste acest prag.
            
         
         
            Articolul 3
            Derogări
            
               (1)   Conform articolului 16 din Regulamentul (UE) nr. 236/2012, obligațiile suplimentare temporare în materie de transparență menționate la articolul 2 nu se aplică acțiunilor admise la tranzacționare pe o piață reglementată în care locul principal de tranzacționare al acțiunilor este situat într-o țară terță.
            
            
               (2)   Obligațiile suplimentare temporare în materie de transparență menționate la articolul 2 nu se aplică activităților de formare a pieței.
            
            
               (3)   Obligațiile suplimentare temporare în materie de transparență menționate la articolul 2 nu se aplică unei poziții scurte nete în raport cu realizarea unei stabilizări în conformitate cu articolul 5 din Regulamentul (UE) nr. 596/2014 al Parlamentului European și al Consiliului (11).
            
         
         
            Articolul 4
            Intrarea în vigoare și aplicarea
            Prezenta decizie intră în vigoare imediat după publicarea pe site-ul ESMA. Decizia se aplică de la data intrării sale în vigoare pe o perioadă de trei luni.
         
         
            Adoptată la Paris, 16 martie 2020.
            
               
                  Pentru Consiliul supraveghetorilor
               
               Steven MAIJOOR
               
                  Președintele
               
            
         
         
            (1)  JO L 331, 15.12.2010, p. 84.
         
            (2)  JO L 86, 24.3.2012, p. 1.
         
            (3)  JO L 274, 9.10.2012, p. 1.
         
            (4)  https://www.ecb.europa.eu/pub/financial-stability/fsr/html/ecb.fsr201911~facad0251f.en.html
         
            (5)  Austria, Belgia, Finlanda, Franța, Germania, Irlanda, Italia, Luxemburg, Țările de Jos, Portugalia și Spania.
         
            (6)  https://www.cnmv.es/portal/verDoc.axd?t={2ac24be5-78d8-4360-8199-c181c951e1e9}
         
            (7)  http://www.consob.it/web/consob-and-its-activities/news-in-detail/-/asset_publisher/kcxlUuOyjO9x/content/press-release-12-march-2020-short-selling-hp/718268
         
            (8)  https://www.fca.org.uk/news/news-stories/temporary-prohibition-short-selling
         
            (9)  A se vedea articolul 5 din Regulamentul (UE) nr. 236/2012.
         
            (10)  Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349).
         
            (11)  Regulamentul (UE) nr. 596/2014 al Parlamentului European și al Consiliului din 16 aprilie 2014 privind abuzul de piață (regulamentul privind abuzul de piață) și de abrogare a Directivei 2003/6/CE a Parlamentului European și a Consiliului și a Directivelor 2003/124/CE, 2003/125/CE și 2004/72/CE ale Comisiei (JO L 173, 12.6.2014, p. 1).
      
      
         
            ANEXĂ
            
               
            Notă: Date la 15 martie 2020.
            Surse: Refinitiv EIKON; ESMA.
            
               Figura 2
            
            
               Performanța indicilor bursieri europeni
            
            
                         
                     
                     
                        Variația procentuală de la 20 febr. 2020
                     
                     
                        Variația procentuală la 1 săptămână
                     
                  
                        Euro Stoxx 50
                     
                     
                        –32,36 
                     
                     
                        –19,99 
                     
                  
                        AT
                     
                     
                        –36,96 
                     
                     
                        –23,50 
                     
                  
                        BE
                     
                     
                        –33,65 
                     
                     
                        –20,44 
                     
                  
                        BG
                     
                     
                        –18,26 
                     
                     
                        –15,47 
                     
                  
                        CY
                     
                     
                        –22,47 
                     
                     
                        –15,33 
                     
                  
                        CZ
                     
                     
                        –24,79 
                     
                     
                        –14,30 
                     
                  
                        DE
                     
                     
                        –32,44 
                     
                     
                        –20,02 
                     
                  
                        DK
                     
                     
                        –22,42 
                     
                     
                        –14,19 
                     
                  
                        EE
                     
                     
                        –20,92 
                     
                     
                        –14,25 
                     
                  
                        ES
                     
                     
                        –33,24 
                     
                     
                        –20,84 
                     
                  
                        FR
                     
                     
                        –32,07 
                     
                     
                        –19,87 
                     
                  
                        GR
                     
                     
                        –39,34 
                     
                     
                        –20,17 
                     
                  
                        RU
                     
                     
                        –25,18 
                     
                     
                        –16,88 
                     
                  
                        HU
                     
                     
                        –25,34 
                     
                     
                        –16,99 
                     
                  
                        IE
                     
                     
                        –28,85 
                     
                     
                        –17,85 
                     
                  
                        IS
                     
                     
                        –18,24 
                     
                     
                        –4,16 
                     
                  
                        IT
                     
                     
                        –36,39 
                     
                     
                        –23,30 
                     
                  
                        LT
                     
                     
                        –16,65 
                     
                     
                        –9,98 
                     
                  
                        LU
                     
                     
                        –35,66 
                     
                     
                        –19,27 
                     
                  
                        LV
                     
                     
                        –10,87 
                     
                     
                        –7,28 
                     
                  
                        MT
                     
                     
                        –9,05 
                     
                     
                        –7,55 
                     
                  
                        NL
                     
                     
                        –30,42 
                     
                     
                        –18,52 
                     
                  
                        NU
                     
                     
                        –29,25 
                     
                     
                        –17,39 
                     
                  
                        PL
                     
                     
                        –33,04 
                     
                     
                        –21,68 
                     
                  
                        PT
                     
                     
                        –29,08 
                     
                     
                        –17,85 
                     
                  
                        RO
                     
                     
                        –22,30 
                     
                     
                        –16,55 
                     
                  
                        SE
                     
                     
                        –27,51 
                     
                     
                        –15,50 
                     
                  
                        SI
                     
                     
                        –22,37 
                     
                     
                        –13,61 
                     
                  
                        SK
                     
                     
                        –5,69 
                     
                     
                        –5,02 
                     
                  
                        Notă: Date la 15 martie 2020.
                        Sursă: Refinitiv Datastream.